DA Den Europæiske Unions Tidende CE 88/552

(2004/C 88 E/0563)

SKRIFTLIG FORESPØRGSEL E-0939/04

af Robert Evans (PSE) til Kommissionen

(26. marts 2004)

Om: Etiopien

Krisen i Etiopien fortsætter tilsyneladende uden væsentlig tegn på en forbedring af forholdene.

Vil Kommissionen oplyse, i hvilket omfang EU yder fødevare- og udviklingshjælp, og om denne bistand af Kommissionen skønnes at være tilstrækkelig?

Vil Kommissionen endvidere oplyse, om der er sket fremgang i dens drøftelser med den etiopiske regering vedrørende fødevaresikkerhed?

Svar afgivet på Kommissionens vegne af Poul Nielson

(27. april 2004)

Kommissionen integrerer spørgsmål som f.eks. fødevaresikkerhed på lang sigt og farer for sult i alle sine støtteordninger og politiske virkemidler. Derved sikres en sammenhængende bistandspakke til Etiopien.

2003 var et usædvanligt hårdt år: det betød at Kommissionen ydede sin hidtil største bistand, primært under budgetkontoen for fødevarehjælp. Der blev bevilget over 400 000 tons korn i 2003 (360 000 tons er leveret), hvilket beløber sig til over 120 mio. EUR i støtte til 13 millioner mennesker, som oplever alvorlig fødevareusikkerhed. Den vigtigste høst fra september til november blev usædvanlig god i 2003, hvilket gjorde det lettere at skaffe fødevarer til nogenlunde rimelige priser i landet. Der er konstateret store markedsoverskud af korn (ca. 1,1 mio. tons ifølge en undersøgelse vedrørende tilgængelige kornmængder foretaget af SIDA/WFP/EC (1)). På trods af det er situationen stadig meget vanskelig: over syv millioner mennesker får brug for næsten en million tons fødevarehjælp i 2004. I et år med overskudsproduktion er det vigtigt at importere så lidt fødevarehjælp som muligt for at undgå at skade de lokale producenter.

Kommissionen har til hensigt at dække ca. 20 % af de konstaterede behov i 2004 og vil købe fødevarer primært fra de lokale markeder for at undgå markedsforvridninger.

Kommissionens kortsigtede afhjælpning af fødevarekrisen i 2003 har været meget effektiv, men det vækker derimod stigende bekymring, at en stor del af befolkningen i Etiopien er sårbar og subsistensløs. Selvom fødevarehjælp redder liv, garanterer det ikke levebrød, og enhver ny krise gør et stigende antal mennesker subsistensløse og medfører en konstant kamp om fødevarer.

Kommissionen har ført dialog med den etiopiske regering, medlemsstaterne og andre donorer siden 1996, men dialogen har fået større betydning inden for de seneste år. Der lægges i dialogen vægt på at gøre noget ved den kroniske fødevareusikkerhed og udarbejde en langsigtet strategi for fødevaresikkerhed. Kommissionen har ydet støtte til dette arbejde siden 1998 med tre programmer på i alt 46 mio. EUR.

I løbet af de seneste år har Kommissionens strategiske indsats ført til initiativet »The new Coalition for Food Security in Ethiopia«. Hjørnestenen i programmet er at skabe et sikkerhedsnet for den del af befolkningen, der strukturelt er sårbar og kronisk stilles over for risikoen for fødevaremangel, med det formål gradvis at afskaffe nødhjælpen. Det er værd at bemærke, at en sådan strategi forudsætter, at alle donorer også FN og visse ngo'er overbevises om, at de skal ændre deres fødevarehjælpsprogrammer til fordel for en mere struktureret tilgang til fødevaresikkerhed.

Kommissionen har indvilget i at bevilge 120 mio. i støtte til en flerårig fødevaresikkerhedsstrategi, navnlig til fordel for sikkerhedsnet, med 60 mio. EUR fra Den Europæiske Udviklingsfond/Det nationale vejledende program under 9. EUF og 60 mio. EUR fra budgetkontoen fødevaresikkerhed). Pengene forventes tildelt i løbet af 2004 gennem et budgetstøtteprogram.

Endelig blev der via Kontoret for Humanitær Bistand (ECHO) tildelt 4 mio. EUR i 2003 til afhjælpning af de problemer, tørken medførte, som supplement til fødevarehjælpen. Bistanden blev især ydet til kvægavlere, således at de kunne bevare deres vigtigste levebrød, nemlig mælken fra deres dyr. Derudover blev der ydet kosttilskud til de stærkt underernærede. I november 2003 blev der allokeret 2 mio. EUR til Det Internationale Rødekors til i et år at yde sundhedsbistand og beskyttelse under Genève-konventionen til ofre for de etniske konflikter i Etiopien. I marts 2004 blev der ydet yderligere 1 mio. EUR til tørkens ofre i Etiopien. ECHO følger nøje den humanitære udvikling og er altid klar til at yde nødhjælp, dog ikke i form af fødevarer.

(1) Den Svenske Internationale Udviklingsmyndighed/Verdensfødevareprogrammet/Kommissionen.